Киммерий бүктөлүүсү

Киммерий бүктөлүүсү — жер кыртышынын мезозой заманындагы бүктөлүү, тоо пайда болуу менен жүргөн тектоникалык кыймылы. Магматизм процессинен гранитоид интрузиясы жаралып, чөкмө тектердин калың катмарлары бүктөлүүгө учураган. Бүктөлүү 2 фазада жүргөн, 1-фаза триас мезгилинин акырында башталып, юра мезгилинин башталышына чейин созулган (Крым, Таймыр, Түндүк
Афганстан, Азиянын түштүк-чыгышы, Африканын түштүк тарабы). Бул кыймыл байыркы киммерий бүктөлүүсү деп аталган. 2-фаза жаңы киммерий деп аталып, юра мезгилинин акырынан бор мезгилинин башталышына чейин аракетке келген. Мында Верхоян-Чукот аймагы, Батыш Кордильер, Анд, Памир, Кара-Корум, Борбордук Иран, Кавказ ж. б. тоолор бийик көтөрүлгөн.
Категория:Терминдер жана түшүнүктөр
 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9